贈張叔元鎮帥
作者：方鳳
朝代：宋

paragraphs: 越東佳氣鬰巃嵷，捉鼻馨名久識公。
結髮蚤看翔藝苑，濡毫頻見屬詩筒。
棄書忽學萬人敵，秉鉞尤誇一世雄。
拔距三千堪敵愾，歌鐘二八陋和戎。
長驅誓擣燕幽北，大纛旋移浦汭東。
重鞏河山襄帝力，時垂竹帛勵臣忠。
東南半壁騰王氣，杞梓全材恃將功。
鵝鴨幾驚消玉壘，熊羆屢奮壯金墉。
璽書褒錫恩原厚，節鉞招綏德愈隆。
羣策更能延俊彥，衆謳先已徧旄童。
深仁共頌綿瓜瓞，偉績還期勒華嵩。